Lietuvos Respublikos Vyriausybė

nutarimas

DĖL VIEŠOSIOS ĮSTAIGOS VILNIAUS TECHNOLOGIJŲ IR DIZAINO KOLEGIJOS REORGANIZAVIMO JUNGIMO būdu PRIJUNGIANT VIEŠĄJĄ ĮSTAIGĄ VILNIAUS TECHNOLOGIJŲ IR DIZAINO KOLEGIJĄ PRIE VIEŠOSIOS ĮSTAIGOS VILNIAUS KOLEGIJOS, VILNIAUS KOLEGIJOS STATUTO PATVIRTINIMO, VILNIAUS KOLEGIJOS SAVININKĖS TEISIŲ IR PAREIGŲ ĮGYVENDINIMO, BUVEINĖS NUSTATYMO IR VALSTYBĖS TURTO PERDAVIMO PAGAL VALSTYBĖS TURTO PATIKĖJIMO SUTARTĮ

2024 m. birželio 5 d. Nr. 450

Vilnius

Vadovaudamasi Lietuvos Respublikos civilinio kodekso 2.97 straipsnio 3 dalimi, Lietuvos Respublikos mokslo ir studijų įstatymo 34 straipsnio 3 dalimi, 35 straipsnio 4 dalimi, 38 straipsnio 3 dalimi, 87 straipsniu, Lietuvos Respublikos viešųjų įstaigų įstatymo Nr. I-1428 pakeitimo įstatymo 2 straipsnio 16 dalimi, Lietuvos Respublikos viešųjų įstaigų įstatymo (įstatymo redakcija, galiojusi iki 2024 m. balandžio 30 d.) 15 straipsniu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 10 straipsniu, 23 straipsnio 1 dalimi, įgyvendindama Lietuvos Respublikos Vyriausybės 2023 m. lapkričio 15 d. nutarimą Nr. 884 „Dėl pritarimo reorganizuoti viešąją įstaigą Vilniaus technologijų ir dizaino kolegiją prijungimo prie viešosios įstaigos Vilniaus kolegijos būdu“, Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ 2.2 papunktį ir Lietuvos Respublikos Vyriausybės 2001 m. sausio 5 d. nutarimą Nr. 16 „Dėl valstybės turto perdavimo patikėjimo teise ir savivaldybių nuosavybėn“, Lietuvos Respublikos Vyriausybė nutaria:

1. Reorganizuoti nuo 2024 m. liepos 1 d. viešąją įstaigą Vilniaus technologijų ir dizaino kolegiją jungimo būdu – prijungiant viešąją įstaigą Vilniaus technologijų ir dizaino kolegiją prie viešosios įstaigos Vilniaus kolegijos, kuriai pereina visos reorganizuojamos viešosios įstaigos Vilniaus technologijų ir dizaino kolegijos teisės ir pareigos.

2. Patvirtinti viešosios įstaigos Vilniaus technologijų ir dizaino kolegijos reorganizavimo jungimo būdu prijungiant viešąją įstaigą Vilniaus technologijų ir dizaino kolegiją prie viešosios įstaigos Vilniaus kolegijos sąlygas (pridedama).

3. Patvirtinti Vilniaus kolegijos statutą (pridedama).

4. Nustatyti, kad Vilniaus kolegijos buveinė yra Vilnius, Saltoniškių g. 58-1.

5. Pavesti Lietuvos Respublikos švietimo, mokslo ir sporto ministerijai įgyvendinti valstybės, kaip viešosios įstaigos Vilniaus kolegijos savininkės, turtines ir neturtines teises ir pareigas.

6. Perduoti viešajai įstaigai Vilniaus kolegijai valdyti, naudoti ir disponuoti juo patikėjimo teise pagal valstybės turto patikėjimo sutartį 99 metams po viešosios įstaigos Vilniaus technologijų ir dizaino kolegijos reorganizavimo veiksiančios viešosios įstaigos Vilniaus kolegijos šiuo nutarimu tvirtinamame statute numatytai veiklai vykdyti:

6.1. valstybei nuosavybės teise priklausantį ilgalaikį materialųjį turtą, nurodytą šio nutarimo 1 priede;

6.2. valstybei nuosavybės teise priklausantį ir šiuo metu viešosios įstaigos Vilniaus technologijų ir dizaino kolegijos patikėjimo teise valdomą nekilnojamąjį turtą, nurodytą šio nutarimo 2 priede.

7. Nustatyti, kad perduodamo turto, nurodyto šio nutarimo 6 punkte, panaudojimas pagalbinei ekonominei veiklai vykdyti negali viršyti 20 procentų viešosios įstaigos Vilniaus kolegijos valdomos infrastruktūros metinio pajėgumo.

8. Įgalioti Švietimo, mokslo ir sporto ministeriją sudaryti šio nutarimo 6 punkte nurodyto turto valstybės turto patikėjimo sutartį.

9. Pripažinti netekusiais galios:

9.1. Lietuvos Respublikos Vyriausybės 2011 m. lapkričio 9 d. nutarimą Nr. 1326 „Dėl Vilniaus kolegijos statuto patvirtinimo, savininkės teisių ir pareigų įgyvendinimo ir buveinės adreso nustatymo“ su visais pakeitimais ir papildymais;

9.2. Lietuvos Respublikos Vyriausybės 2011 m. lapkričio 9 d. nutarimą Nr. 1328 „Dėl Vilniaus technologijų ir dizaino kolegijos statuto patvirtinimo, savininkės teisių ir pareigų įgyvendinimo ir buveinės adreso nustatymo“ su visais pakeitimais ir papildymais.

10. Šio nutarimo 3, 6, 7 ir 9 punktai įsigalioja 2024 m. liepos 1 d.

Ministrė Pirmininkė	Ingrida Šimonytė

Socialinės apsaugos ir darbo ministrė, laikinai einanti

švietimo, mokslo ir sporto ministro pareigas	Monika Navickienė

PATVIRTINTA

Lietuvos Respublikos Vyriausybės

nutarimu 2024 m. birželio 5 d. Nr. 450

VIEŠOSIOS ĮSTAIGOS VILNIAUS TECHNOLOGIJŲ IR DIZAINO KOLEGIJOS
REORGANIZAVIMO JUNGIMO BŪDU PRIJUNGIANT VIEŠĄJĄ ĮSTAIGĄ VILNIAUS TECHNOLOGIJŲ IR DIZAINO KOLEGIJĄ PRIE VIEŠOSIOS ĮSTAIGOS VILNIAUS KOLEGIJOS SĄLYGOS

I SKYRIUS

BENDROSIOS NUOSTATOS

1.	Viešosios įstaigos Vilniaus technologijų ir dizaino kolegijos reorganizavimo jungimo būdu prijungiant viešąją įstaigą Vilniaus technologijų ir dizaino kolegiją prie viešosios įstaigos Vilniaus kolegijos sąlygos (toliau – Reorganizavimo sąlygos) parengtos vadovaujantis Lietuvos Respublikos civilinio kodekso 2.97 straipsnio 3 ir 9 dalimis, 2.99 straipsnio 1 ir 2 dalimis, 2.101 straipsniu, 2.103 straipsniu, Lietuvos Respublikos viešųjų įstaigų įstatymo Nr. I-1428 pakeitimo įstatymo 2 straipsnio 16 dalimi, Lietuvos Respublikos viešųjų įstaigų įstatymo (įstatymo redakcija, galiojusi iki 2024 m. balandžio 30 d.) 15 straipsniu, Lietuvos Respublikos mokslo ir studijų įstatymo 38 straipsniu, Lietuvos Respublikos darbo kodeksu, juos įgyvendinančiais teisės aktais ir įgyvendinant Lietuvos Respublikos Vyriausybės 2023 m. lapkričio 15 d. nutarimą Nr. 884 „Dėl pritarimo reorganizuoti viešąją įstaigą Vilniaus technologijų ir dizaino kolegiją prijungimo prie viešosios įstaigos Vilniaus kolegijos būdu“.

2. Reorganizuojamo juridinio asmens duomenys:

2.1. pavadinimas – Vilniaus technologijų ir dizaino kolegija;

2.2. teisinė forma – viešoji įstaiga;

2.3. buveinė – Vilnius, Antakalnio g. 54;

2.4. juridinio asmens kodas – 111967673;

2.5. juridinio asmens Nacionalinės elektroninių siuntų pristatymo naudojant pašto tinklą informacinės sistemos elektroninio pristatymo dėžutės adresas – 111967673;

2.6. registras, kuriame kaupiami ir saugomi duomenys, – Juridinių asmenų registras.

3. Reorganizavime dalyvaujančio juridinio asmens duomenys:

3.1. pavadinimas – Vilniaus kolegija;

3.2. teisinė forma – viešoji įstaiga;

3.3. buveinė – Vilnius, Saltoniškių g. 58-1;

3.4. juridinio asmens kodas – 111965131;

3.5. juridinio asmens Nacionalinės elektroninių siuntų pristatymo naudojant pašto tinklą informacinės sistemos elektroninio pristatymo dėžutės adresas – 111965131;

3.6. registras, kuriame kaupiami ir saugomi duomenys, – Juridinių asmenų registras.

II SKYRIUS

REORGANIZAVIMO BŪDAS, PASIBAIGIANTI VIEŠOJI ĮSTAIGA IR PO REORGANIZAVIMO TĘSIANTI VEIKLĄ VIEŠOJI ĮSTAIGA

4.	Reorganizavimo būdas – viešoji įstaiga Vilniaus technologijų ir dizaino kolegija reorganizuojama jungimo būdu – prijungiant viešąją įstaigą Vilniaus technologijų ir dizaino kolegiją prie viešosios įstaigos Vilniaus kolegijos, kuriai po reorganizavimo pereina visos viešosios įstaigos Vilniaus technologijų ir dizaino kolegijos teisės ir pareigos.

5.	Pasibaigiantis juridinis asmuo – viešoji įstaiga Vilniaus technologijų ir dizaino kolegija. Po reorganizavimo veiklą tęsiantis juridinis asmuo – viešoji įstaiga Vilniaus kolegija.

III SKYRIUS

REORGANIZUOJAMO JURIDINIO ASMENS IR REORGANIZAVIME DALYVAUJANČIO JURIDINIO ASMENS TURTO ĮVERTINIMAS

6.	Reorganizuojamo juridinio asmens – Vilniaus technologijų ir dizaino kolegijai nuosavybės teise priklausantis turtas pagal 2024 m. kovo 1 d. finansinės apskaitos duomenis:

6.1. ilgalaikis materialusis turtas – 15 301 866,64 Eur;

6.2. ilgalaikis nematerialusis turtas – 87 545,38 Eur;

6.3. nebaigta statyba ir išankstiniai apmokėjimai – 248 542,48 Eur;

6.4. biologinis turtas – 0,00 Eur;

6.5. ilgalaikis finansinis turtas – 79 320,08 Eur;

6.6.	trumpalaikis turtas – 3 003 616,53 Eur:

6.6.1.	atsargos – 18 610,75 Eur;

6.6.2.	išankstiniai apmokėjimai – 135 545,02 Eur;

6.6.3.	per vienus metus gautinos sumos – 1 060 453,90 Eur;

6.6.4.	pinigai ir pinigų ekvivalentai – 1 789 006,86 Eur;

6.6.5.	trumpalaikės investicijos – 0,00 Eur;

6.6.6.	Lietuvos Respublikos valstybės biudžeto lėšos 2024 m. skirtos pagal Lietuvos Respublikos švietimo, mokslo ir sporto ministerijos asignavimų valdytojo patvirtintas programų sąmatas: Švietimo programa (programos kodas – 12 003) – 6 977 000 Eur.

7.	Reorganizavime dalyvaujančio juridinio asmens – Vilniaus kolegijai nuosavybės teise priklausantis turtas pagal 2024 m. kovo 1 d. finansinės apskaitos duomenis:

7.1. ilgalaikis materialusis turtas – 14 452 304,55 Eur;

7.2. ilgalaikis nematerialusis turtas – 31 656,38 Eur;

7.3. biologinis turtas – 0,00 Eur;

7.4. ilgalaikis finansinis turtas – 32 306,44 Eur;

7.5. trumpalaikis turtas – 18 700 810,99 Eur:

7.5.1. atsargos – 62 037,68 Eur;

7.5.2. išankstiniai apmokėjimai – 524 896,98 Eur;

7.5.3. per vienus metus gautinos sumos – 2 660 364,52 Eur;

7.5.4. pinigai ir pinigų ekvivalentai – 15 453 511,81 Eur;

7.5.5. trumpalaikės investicijos – 0,00 Eur;

7.5.6. Lietuvos Respublikos valstybės biudžeto lėšos 2024 m. skirtos pagal Švietimo, mokslo ir sporto ministerijos asignavimų valdytojo patvirtintas programų sąmatas: Švietimo programa (programos kodas – 12 003) – 21 672 000 Eur.

IV SKYRIUS

MOMENTAS, NUO KURIO PASIBAIGIANČIO JURIDINIO ASMENS TEISĖS IR PAREIGOS PEREINA PO REORGANIZAVIMO VEIKSIANČIAM JURIDINIAM ASMENIUI, VALDYMO ORGANAMS SUTEIKIAMOS TEISĖS, REORGANIZUOJAMO JURIDINIO ASMENS TURTO, TEISIŲ IR PAREIGŲ PERĖmimo TVARKA IR TERMINAI

8.	Reorganizuojamas juridinis asmuo – Vilniaus technologijų ir dizaino kolegija – išregistruojama iš Juridinių asmenų registro 2024 m. birželio 30 d., o jai nuosavybes teise priklausantis turtas, teisės ir pareigos nuo 2024 m. liepos 1 d. pereina po reorganizavimo veiklą tęsiančiai Vilniaus kolegijai.

9.	Vilniaus kolegija nuo 2024 m. liepos 1 d. perima visą Vilniaus technologijų ir dizaino kolegijos nuosavybės teise valdomą turtą, teises ir pareigas, įskaitant, bet neapsiribojant:

9.1. Vilniaus technologijų ir dizaino kolegijai nuosavybės teise priklausantį valdomą, naudojamą ir disponuojamą turtą;

9.2. finansinius ir kitus įsipareigojimus, gautinas ir mokėtinas sumas pagal Vilniaus technologijų ir dizaino kolegijos sudarytas sutartis ar kitais pagrindais kylančias prievoles, kitas Vilniaus technologijų ir dizaino kolegijos teises ir pareigas pagal sandorius bei kitais pagrindais atsiradusias prievoles bei teises ir pareigas, kylančias iš kitų Vilniaus technologijų ir dizaino kolegijos sudarytų sandorių, išskyrus tas teises ir pareigas, kurias Lietuvos Respublikos imperatyviomis teisės normomis draudžiama arba kurių negalima perduoti kitam asmeniui reorganizavimo metu;

9.3. Vilniaus technologijų ir dizaino kolegijos vykdomas studijų programas, profesinio mokymo programas, mokslo ir studijų infrastruktūrą, mokslo veiklas, akademinių ir neakademinių padalinių funkcijas, administracines ir valdymo bei aptarnaujančias informacines sistemas ir priemones, apskaitos ir finansinės atskaitomybės sistemas ir priemones bei visus su tuo susijusius duomenis ir (ar) dokumentus;

9.4. Vilniaus technologijų ir dizaino kolegijos įsipareigojimus studentams, kitiems besimokantiems asmenims, darbuotojams.

10.	Vilniaus kolegija užtikrina, kad studentai, įstoję į Vilniaus technologijų ir dizaino kolegijos studijų programas iki Vilniaus technologijų ir dizaino kolegijos reorganizavimo, tęstų studijas Vilniaus kolegijoje ne prastesnėmis sąlygomis, nei tos, kuriomis studentai studijavo Vilniaus technologijų ir dizaino kolegijoje, nekeičiant esminių studijų sąlygų (studijų kainos, studijų dalykų, suteikiamos paramos). Su Vilniaus technologijų ir dizaino kolegijos studentais sudarytos studijų sutartys negali būti nutraukiamos reorganizavimo pagrindu ar dėl kitų su reorganizavimu susijusių aplinkybių.

11.	Priėmimą į 2024–2025 studijų metų studijų programas vykdo tiek Vilniaus technologijų ir dizaino kolegija, tiek Vilniaus kolegija. Vilniaus technologijų ir dizaino kolegija priėmimą vykdo vadovaudamasi iš anksto su Vilniaus kolegija suderintomis studentų priėmimo sąlygomis ir stojantiesiems keliamais reikalavimais. Vilniaus technologijų ir dizaino kolegijos direktorius užtikrina, jog stojantieji į Vilniaus technologijų ir dizaino kolegijos studijų programas stojimo prašymų pateikimo metu būtų aiškiai informuoti, jog studijų sutartys su įstojusiais studentais bus pasirašomos su Vilniaus kolegija ir pasirinktos studijos bus vykdomos Vilniaus kolegijoje.

12.	Vilniaus technologijų ir dizaino kolegija reorganizavimo metu įsipareigoja sudarytus sandorius ir prisiimtus įsipareigojimus vykdyti įprastinėmis sąlygomis ir tvarka.

13.	Reorganizuojama Vilniaus technologijų ir dizaino kolegija iki 2024 m. birželio 30 d. baigia komplektuoti dokumentų fondus, atlieka dokumentų vertės ekspertizę, sudaro bylų apskaitos dokumentus. Trumpai saugomus dokumentus, kurių saugojimo terminas pasibaigęs, sunaikina, surašydama dokumentų naikinimo aktą.

14.	Po reorganizavimo pasibaigsiančios Vilniaus technologijų ir dizaino kolegijos nuolat ir ilgai saugomi dokumentai bei trumpai saugomi dokumentai, kurių saugojimo terminas nesibaigė, Lietuvos Respublikos dokumentų ir archyvų įstatymo ir jį įgyvendinančių teisės aktų nustatyta tvarka iki 2024 m. birželio 30 d. perduodami Vilniaus kolegijai.

15.	Reorganizavimo metu reorganizuojamos Vilniaus technologijų ir dizaino kolegijos ir reorganizavime dalyvaujančios Vilniaus kolegijos valdymo organai turi visas teises, kurias jiems suteikia įstatymai, sudarytos sutartys, atitinkamos kolegijos statutai ir vidaus teisės aktai. Reorganizavimo metu papildomų teisių kolegijų valdymo organams nesuteikiama.

16.	Vilniaus technologijų ir dizaino kolegijos ir Vilniaus kolegijos kolegialūs valdymo organai reorganizavimo metu priima sprendimus ir vykdo veiksmus, numatytus Civiliniame kodekse, Viešųjų įstaigų įstatyme, Mokslo ir studijų įstatyme, juos įgyvendinančiuose teisės aktuose, Reorganizavimo sąlygose ir vidaus tvarką reglamentuojančiose teisės aktuose.

17.	Vilniaus technologijų ir dizaino kolegijos ir Vilniaus kolegijos direktoriai:

17.1. yra atsakingi už tinkamą Reorganizavimo sąlygų įgyvendinimą, atitinkamos kolegijos darbuotojų, studentų, kreditorių informavimą apie vykdomą reorganizavimą Civilinio kodekso, Darbo kodekso ir juos įgyvendinančių teisės aktų nustatyta tvarka;

17.2. užtikrina visus veiksmus, susijusius su Reorganizavimo sąlygų įgyvendinimu, bei apskaitos ir finansinės atskaitomybės, kitų dokumentų ir įsipareigojimų perdavimo–priėmimo akto pasirašymą;

17.3. yra atsakingi už tai, kad kolegijos suteiktų viena kitai turimą informaciją, reikalingą pasiruošti perkelti / priimti į Vilniaus kolegiją Vilniaus technologijų ir dizaino kolegijos darbuotojus, jų darbo sutartis ir kitus su darbo santykiais susijusius įsipareigojimus bei informuoti ir konsultuoti darbuotojus apie vykdomą Vilniaus technologijų ir dizaino kolegijos reorganizavimą. Reorganizavimo metu abi kolegijos turi užtikrinti, kad informacija būtų atskleidžiama duomenų apsaugos ir informacinio saugumo teisės aktų nustatyta tvarka, įskaitant, bet neapsiribojant, 2016 m. balandžio 27 d. Europos Parlamento ir Tarybos reglamentą (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, bei Lietuvos Respublikos asmens duomenų teisinės apsaugos įstatymą.

18.	Vilniaus technologijų ir dizaino kolegijos direktorius užtikrina, kad paskelbus Reorganizavimo sąlygas, visi besimokantys asmenys – studentai ir klausytojai, studentų atstovai, mokiniai ir kitos Vilniaus technologijų ir dizaino kolegijos bendruomenės suinteresuotos grupės būtų informuotos apie reorganizavimą ir jų studijų / mokymo vykdymo perkėlimą į Vilniaus kolegiją. Pranešimą Vilniaus technologijų ir dizaino kolegija paruošia bendradarbiaudama su Vilniaus kolegija, įskaitant iš anksto suderinusi jo turinį ir formą.

19.	Vilniaus technologijų ir dizaino kolegijos direktorius yra atsakingas, kad iki 2024 m. birželio 30 d. būtų atlikti visi veiksmai, susiję su Vilniaus technologijų ir dizaino kolegijos išregistravimu iš Juridinių asmenų registro.

20.	Vilniaus kolegijos direktorius užtikrina, kad:

20.1. iki 2024 m. spalio 31 d. būtų sudaryti nauji kolegialūs Vilniaus kolegijos valdymo organai;

20.2. ne vėliau kaip iki 2024 m. liepos 31 d. Vilniaus technologijų ir dizaino kolegijos studijų programos būtų perregistruojamos į Vilniaus kolegijos studijų programas;

20.3. antspaudai su Lietuvos valstybės herbu, kuriais disponuoja Vilniaus technologijų ir dizaino kolegija, po to, kai ji bus išregistruota iš Juridinių asmenų registro, Lietuvos Respublikos antspaudų apyvartos įstatymo ir jį įgyvendinančių teisės aktų nustatyta tvarka būtų sunaikinami.

21. Vilniaus kolegijos direktorius yra įgaliotas pasirašyti po reorganizavimo veiksiančios Vilniaus kolegijos statutą ir atsakingas, kad būtų atlikti visi veiksmai, susiję su Vilniaus kolegijos statuto ir kitų pakeistų duomenų įregistravimu Juridinių asmenų registre.

22. Vilniaus technologijų ir dizaino kolegija suteikia Vilniaus kolegijai prieigą prie Vilniaus technologijų ir dizaino kolegijos informacinių sistemų, kurios susijusios su Vilniaus technologijų ir dizaino kolegijos veikla, Vilniaus technologijų ir dizaino kolegijos studijų ir mokslo infrastruktūros, reikalingos Vilniaus kolegijai naujoms studijų programoms sukurti, Vilniaus technologijų ir dizaino kolegijos vykdomoms studijų programoms atnaujinti ir pritaikyti Vilniaus kolegijai, Vilniaus kolegijos bei rinkos poreikiams tenkinti. Iki 2024 m. birželio 30 d. Vilniaus technologijų ir dizaino kolegija ir Vilniaus kolegija atskiru aktu suderina informacinių sistemų, prie kurių bus suteikiama prieiga, sąrašą, nurodant prisijungimo prie sistemos informaciją.

23. Reorganizavimo metu užtikrinamas reorganizuojamos kolegijos veiklos tęstinumas, uždavinių, funkcijų ir įsipareigojimų vykdymas, darbuotojų socialinė apsauga.

24. Vilniaus technologijų ir dizaino kolegijos darbuotojų darbo santykiai nuo 2024 m. liepos 1 d. pereina Vilniaus kolegijai. Vilniaus technologijų ir dizaino kolegijos prijungimas prie Vilniaus kolegijos negali būti teisėta priežastis nutraukti darbo santykius. Reorganizuojamos Vilniaus technologijų ir dizaino kolegijos darbuotojams užtikrinamas darbo santykių tęstinumas ir visos Darbo kodekse ir jį įgyvendinančiuose teisės aktuose darbuotojams nustatytos garantijos ir socialinė apsauga.

_______________

PATVIRTINTA

Lietuvos Respublikos Vyriausybės

2024 m. birželio 5 d. nutarimu Nr. 450

VILNIAUS KOLEGIJOS STATUTAS

I SKYRIUS

BENDROSIOS NUOSTATOS

1.	Viešoji įstaiga Vilniaus kolegija (toliau – Kolegija) yra Lietuvos Respublikos valstybinė aukštoji mokykla. Kolegijos pavadinimas – Vilniaus kolegija.

2.	Kolegija yra Lietuvos Respublikoje įregistruotas viešasis juridinis asmuo, turintis antspaudą su Lietuvos valstybės herbu ir savo pavadinimu, atsiskaitomąją sąskaitą banke. Kolegijos teisinė forma – viešoji įstaiga.

3.	Kolegijos savininkė yra Lietuvos Respublika. Kolegijos savininko turtines ir neturtines teises ir pareigas įgyvendina Lietuvos Respublikos švietimo, mokslo ir sporto ministerija (kiek tai nepriklauso išimtinei Lietuvos Respublikos Vyriausybės kompetencijai).

4.	Kolegija turi autonomiją, apimančią akademinę, administracinę, ūkio ir finansų tvarkymo veiklą, grindžiamą savivaldos principu ir akademine laisve. Lietuvos Respublikos Konstitucijos, Lietuvos Respublikos mokslo ir studijų įstatymo, kitų įstatymų nustatyta tvarka Kolegijos autonomija derinama su atskaitomybe visuomenei, steigėjui bei juridinio asmens dalyviams.

5.	Kolegijos vieši pranešimai, dokumentai ir kita informacija visuomenei skelbiama Kolegijos interneto svetainėje, papildomai gali būti skelbiami socialiniuose tinkluose ir (ar) kitose socialinės medijos priemonėse.

6.	Kolegija yra paramos gavėja pagal Lietuvos Respublikos labdaros ir paramos įstatymą.

7.	Kolegija gali būti įvairių asociacijų ir kitų organizacijų nare.

II SKYRIUS

VEIKLOS TIKSLAI, UŽDAVINIAI, VEIKLOS SRITYS IR RŪŠYS

8.	Kolegijos veiklos tikslai:

8.1.	vykdyti studijas, teikiančias asmeniui aukštąjį koleginį išsilavinimą ir aukštojo mokslo kvalifikaciją, tenkinančias Lietuvos valstybės bei visuomenės ir ūkio reikmes ir atitinkančias mokslo bei naujausių technologijų lygį;

8.2.	plėtoti veiklos pasauliui aktualius taikomuosius mokslinius tyrimus, eksperimentinę plėtrą ir paveikų profesionalųjį meną;

8.3.	sudaryti sąlygas asmenų įgytoms žinioms ir gebėjimams tobulinti;

8.4.	ugdyti švietimui ir kultūrai imlią visuomenę, gebančią dirbti sparčios technologijų kaitos sąlygomis;

8.5.	formuoti organizacijos kultūrą, orientuotą į Kolegijos bendruomenės narių susitelkimą, socialiai atsakingą bendruomeniškumą.

9.	Kolegijos veiklos uždaviniai:

9.1.	sudaryti vienodas sąlygas asmenims, siekiantiems aukštojo koleginio išsilavinimo, taip pat visiems visuomenės nariams nuolat tobulėti ir mokytis visą gyvenimą, nepaisant lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos pagrindu;

9.2.	užtikrinti aukštos kokybės studijas, suderinamas su Europos aukštojo mokslo erdvės tikslais, siekiant ugdyti kompetentingą, atvirą ir atsakingą visuomenei, siekiančią nuolatinio mokymosi bei tobulėjimo asmenybę;

9.3.	nustatyti bei nuolat tobulinti mokslo ir (arba) meno veiklos ir studijų kokybės užtikrinimo sistemą Kolegijoje;

9.4.	vykdyti taikomuosius mokslinius tyrimus, eksperimentinę plėtrą ir paveikų profesionalųjį meną, siekiant gerinti studijų kokybę, skatinant regiono, šalies ekonominę plėtrą lemiančią gyvenimo kokybę;

9.5.	kurti modernią šiuolaikinę mokymo bazę, plėtoti naująsias technologijas, tenkinant studijuojančiųjų bei visuomenės narių poreikius;

9.6.	užtikrinti racionalų materialinių ir finansinių išteklių naudojimą;

9.7.	plėtoti tarptautiškumą vystant dalykinius ryšius su partneriais, siekiant atitikti tarptautinius studijų kokybės standartus;

9.8.	plėtoti socialinių partnerių tinklą, siekiant užtikrinti mokslo ir studijų vienovę per glaudų ryšį su praktika.

10.	Pagrindinė Kolegijos veiklos sritis – švietimas ir taikomieji moksliniai tyrimai. Kolegijos pagrindinės veiklos rūšys – koleginių studijų vykdymas, moksliniai tyrimai ir taikomoji veikla.

11.	Kitos Kolegijos veiklos rūšys (pagal Ekonominės veiklos rūšių klasifikatorių):

11.1.	augalininkystė ir gyvulininkystė, medžioklė ir susijusių paslaugų veikla, kodas – 01;

11.2.	kepyklos ir miltinių produktų gamyba, kodas – 10.7;

11.3.	kitų maisto produktų gamyba, kodas – 10.8;

11.4.	gėrimų gamyba, kodas – 11;

11.5.	drabužių, išskyrus kailinius drabužius, siuvimas (gamyba), kodas – 14.1;

11.6.	spausdinimas ir su spausdinimu susijusios paslaugos, kodas – 18.1;

11.7.	įrišimas ir susijusios paslaugos, kodas – 18.14;

11.8.	kitų, niekur nepriskirtų, metalo gaminių gamyba, kodas – 25.99;

11.9.	baldų gamyba, kodas – 31.0;

11.10.	elektros energijos gamyba, perdavimas ir paskirstymas, kodas – 35.1;

11.11.	variklinių transporto priemonių techninė priežiūra ir remontas, kodas – 45.20;

11.12.	kita mažmeninė prekyba nespecializuotose parduotuvėse, kodas – 47.19;

11.13.	mažmeninė prekyba kioskuose ir prekyvietėse, kodas – 47.8;

11.14.	kitas, niekur kitur nepriskirtas, keleivinis sausumos transportas, kodas – 49.39;

11.15.	automobilių stovėjimo aikštelių eksploatavimas, kodas – 52.21.20;

11.16.	sausumos transportui būdingų paslaugų veikla, kodas – 52.21;

11.17.	viešbučių ir panašių laikinų buveinių veikla, kodas – 55.1;

11.18.	kita apgyvendinimo veikla, kodas – 55.90;

11.19.	kitų maitinimo paslaugų teikimas, kodas – 56.29;

11.20.	leidybinė veikla, kodas – 58;

11.21.	kino filmų, vaizdo filmų ir televizijos programų gamyba, kodas – 59.11;

11.22.	pagamintų kino filmų, vaizdo filmų ir televizijos programų meninis apipavidalinimas, kodas – 59.12;

11.23.	kita informacinių technologijų ir kompiuterių paslaugų veikla, kodas – 62.09;

11.24.	informacinių paslaugų veikla, kodas – 63;

11.25.	nekilnojamojo turto operacijos, kodas – 68;

11.26.	nuosavo nekilnojamojo turto pirkimas ir pardavimas, kodas – 68.10;

11.27.	nuosavo arba nuomojamo nekilnojamojo turto nuoma ir eksploatavimas, kodas – 68.2;

11.28.	pagrindinių buveinių veikla; konsultacinė valdymo veikla, kodas – 70;

11.29.	konsultacinė verslo ir kito valdymo veikla, kodas – 70.22;

11.30.	inžinerijos veikla ir su ja susijusios techninės konsultacijos, kodas – 71.12;

11.31.	moksliniai tyrimai ir taikomoji veikla, kodas – 72;

11.32.	reklama ir rinkos tyrimas, kodas – 73;

11.33.	fotografavimo veikla, kodas – 74.2;

11.34.	kita, niekur kitur nepriskirta, profesinė, mokslinė ir techninė veikla, kodas – 74.90;

11.35.	veterinarinė veikla, kodas – 75;

11.36.	variklinių transporto priemonių nuoma ir išperkamoji nuoma, kodas – 77.1;

11.37.	sporto įrangos nuoma, kodas – 77.21.40;

11.38.	kitų mašinų, įrangos ir materialinių vertybių nuoma ir išperkamoji nuoma, kodas – 77.3;

11.39.	fotokopijavimo, dokumentų rengimo ir kita specializuota įstaigai būdingų paslaugų veikla, kodas – 82.19;

11.40.	niekur kitur nepriskirta verslui būdingų paslaugų veikla, kodas – 82.9;

11.41.	ikimokyklinis ugdymas, kodas – 85.10;

11.42.	pradinis ugdymas, kodas – 85.2;

11.43.	techninis ir profesinis vidurinis mokymas, kodas – 85.32;

11.44.	aukštojo mokslo laipsnio nesuteikiantis mokymas baigus vidurinę mokyklą, kodas – 85.41;

11.45.	kitas mokymas, kodas – 85.5;

11.46.	švietimui būdingų paslaugų veikla, kodas – 85.60;

11.47.	kita žmonių sveikatos priežiūros veikla, kodas – 86.90;

11.48.	kūrybinė, meninė ir pramogų organizavimo veikla, kodas – 90.0;

11.49.	bibliotekų ir archyvų veikla, kodas – 91.01;

11.50.	sportinė veikla, pramogų ir poilsio organizavimo veikla, kodas – 93;

11.51.	verslininkų, darbdavių ir profesinių narystės organizacijų veikla, kodas – 94.1;

11.52.	profesinių sąjungų veikla, kodas – 94.2;

11.53.	kitų, niekur kitur nepriskirtų, narystės organizacijų veikla, kodas – 94.99;

11.54.	kompiuterių ir išorinės įrangos remontas, kodas – 95.11;

11.55.	kirpyklų ir kitų grožio salonų veikla, kodas 96.02;

11.56.	kita, niekur kitur nepriskirta, asmenų aptarnavimo veikla, kodas – 96.09.

III SKYRIUS

STUDIJŲ IR MOKSLO ORGANIZAVIMO, MENO VEIKLOS PAGRINDINĖS NUOSTATOS

12.	Kolegijoje vykdomos pirmosios pakopos koleginės studijos, skirtos atitinkamos studijų krypčių grupės profesinio bakalauro kvalifikaciniam laipsniui arba profesinio bakalauro laipsniui ir kvalifikacijai įgyti; gali būti vykdomos atskirų studijų modulių (dalykų) studijos, kompetencijų tobulinimo programos ir neformaliojo suaugusiųjų švietimo programos.

13.	Kolegijoje gali būti vykdomos trumposios pakopos studijos.

14.	Asmenys Kolegijoje gali studijuoti valstybės finansuojamose studijų vietose ir valstybės nefinansuojamose studijų vietose. Asmenys, studijuojantys valstybės nefinansuojamose studijų vietose, moka Kolegijos akademinės tarybos (toliau – Akademinė taryba) patvirtintą studijų kainą. Asmens, studijuojančio valstybės nefinansuojamoje studijų vietoje, studijų kainą arba jos dalį gali apmokėti ir studijuojančio asmens darbdaviai, Kolegija, kiti fiziniai ir juridiniai asmenys.

15.	Kolegijoje dėstoma lietuvių kalba. Mokslo ir studijų įstatymo 55 straipsnyje nustatytais atvejais galimas studijų programos ar jos dalies dėstymas kitomis kalbomis.

16.	Kolegija gali vykdyti jungtines koleginių studijų programas kartu su Lietuvos ar užsienio aukštosiomis mokyklomis. Baigus šias programas suteikiamas kvalifikacinis (kvalifikaciniai) arba jungtinis kvalifikacinis laipsnis (laipsniai).

17.	Asmenys gali kreiptis į Kolegiją dėl jų formaliojo ir neformaliojo švietimo, savišvietos būdu įgytų kompetencijų, susijusių su aukštuoju mokslu, vertinimo ir pripažinimo. Formaliojo švietimo būdu įgytų kompetencijų asmenims, norintiems tęsti studijas Kolegijoje, pripažinimą kaip studijų programos dalį atlieka Kolegija švietimo, mokslo ir sporto ministro (toliau – Ministras) nustatyta tvarka.

18.	Kolegijoje įskaitomi dalinių studijų rezultatai asmenims, baigusiems, studijavusiems ar studijuojantiems Lietuvos ar užsienio valstybių aukštosiose mokyklose pagal aukštojo mokslo studijų programas ir norintiems tęsti studijas Kolegijoje, įskaitant jų pasiektus studijų rezultatus pagal tas pačias arba kitas trumpųjų, koleginių, universitetinių pirmosios, antrosios pakopos arba vientisųjų, profesinių studijų programas. Dalinių studijų rezultatai įskaitomi Ministro nustatyta tvarka.

19.	Kolegijoje gali būti vykdomos profesinės studijos, skiriamos kvalifikacijai įgyti, savarankiškai praktinei veiklai pasirengti Vyriausybės ar jos įgaliotos institucijos nustatyta tvarka.

20.	Studijų metai dalijami į semestrus ir atostogų laikotarpius. Studijų metų, semestrų pradžią ir pabaigą, atostogų laikotarpius nustato Akademinė taryba. Aukštojo mokslo kvalifikacijų teikimo, jų panaikinimo ir studijų organizavimo tvarką, nustato Kolegijos studijų tvarka (toliau – Studijų tvarka), kurią tvirtina Akademinė taryba.

21.	Koleginių studijų programos gali būti skirtos dviejų krypčių profesinio bakalauro kvalifikaciniams laipsniams įgyti.

22.	Pagal studijų programą numatytai studentų praktikai atlikti įmonė, įstaiga ar organizacija, kurioje studentas atlieka praktiką, ir studentas bei Kolegija sudaro trišalę praktinio mokymo sutartį.

23.	Asmenims, baigusiems koleginių studijų pirmosios pakopos programą, išduodamas profesinio bakalauro diplomas ir diplomo priedėlis.

24.	Asmenims, baigusiems trumposios pakopos studijas, išduodamas įgytą kvalifikaciją patvirtinantis diplomas.

25.	Asmeniui, studijavusiam Kolegijoje pagal studijų programos dalį, išduodama studijų pažyma.

26.	Asmenims, baigusiems kompetencijų tobulinimo ar neformaliojo suaugusiųjų švietimo programas, išduodamas pažymėjimas.

27.	Asmenims, baigusiems studijų modulius (dalykus), skirtus kitoms kvalifikacijoms įgyti, išduodamas studijų pažymėjimas.

28.	Kolegija, gavusi Ministro įgaliojimą, Vyriausybės nustatyta tvarka atlieka išsilavinimo ir kvalifikacijų, susijusių su aukštuoju mokslu ir įgytų pagal užsienio valstybių ir tarptautinių organizacijų švietimo programas, akademinį pripažinimą.

29.	Kolegijoje mokslo, profesionaliojo meno ir studijų vienovė užtikrinama per glaudų ryšį su praktika – dėstytojų ir studentų dalyvavimą taikomuosiuose moksliniuose tyrimuose, profesionaliojo meno projektuose ir eksperimentinės, socialinės, kultūrinės plėtros darbuose pagal verslo, pramonės ir kitų organizacijų užsakymus, regionų plėtros projektuose, konsultacinėje veikloje.

30.	Taikomųjų mokslinių tyrimų, profesionaliojo meno, eksperimentinės plėtros veiklos ir mokslo kryptis bei tematiką nustato Akademinė taryba, atsižvelgdama į Kolegijos vykdomas studijų kryptis ir jų sąsajas su mokslo kryptimis, meno darbuotojų kvalifikaciją, turimus finansinius išteklius, studijų ir užsakovų poreikius.

31.	Taikomųjų mokslinių tyrimų, eksperimentinės plėtros ir profesionaliojo meno veiklos rezultatai skelbiami viešai (internete ir kitais būdais), kiek tai neprieštarauja intelektinės nuosavybės ir komercinių, valstybės ar tarnybos paslapčių apsaugą reglamentuojantiems teisės aktams.

32.	Kolegijoje skatinama taikomųjų mokslinių tyrimų, eksperimentinės plėtros ir profesionaliojo meno sklaida, organizuojamos mokslinės praktinės konferencijos, forumai, seminarai, konkursai, kiti renginiai. Kolegijoje gali veikti studentų mokslo, meno draugijos.

33.	Kolegija leidžia mokslinius, metodinius ir mokomuosius leidinius, rengia mokslines ir praktines konferencijas, seminarus, kitus mokslinius ir metodinius renginius, meno renginius ir konkursus.

IV SKYRIUS

STUDIJŲ IR MOKSLO, MENO KOKYBĖS UŽTIKRINIMAS

34.	Kolegija atsako už Kolegijoje vykdomos studijų, mokslo, meno ir kitos veiklos kokybę, viešai skelbia savo veiklos kokybės rodiklius ir kartu su vertinimo institucijomis puoselėja kokybės kultūrą.

35.	Kolegija, įgyvendinant Mokslo ir studijų įstatymo 8 straipsnio 5 dalį, kiekvienais metais (ne vėliau kaip iki kovo mėnesio) Kolegijos interneto svetainėje skelbia ir teikia Švietimo, mokslo ir sporto ministerijai ir steigėjui Kolegijos metinę veiklos ataskaitą už praėjusius metus. Kolegijos interneto svetainėje taip pat viešai skelbiamos metinės pajamų ir išlaidų sąmatos ir jų įvykdymo ataskaitos.

36.	Mokslo ir profesionaliojo meno veikla bei studijų kokybė Kolegijoje užtikrinama įgyvendinant Akademinės tarybos patvirtintą vidinę kokybės užtikrinimo sistemą, atliekant savianalizes, įgyvendinant išorinio studijų vertinimo ir akreditavimo ekspertų rekomendacijas bei atsižvelgiant į išorinio Kolegijos įvertinimo ir akreditavimo metu pateiktas rekomendacijas veiklai bei kokybei gerinti, taip pat plėtojant tarptautiškumą, tarpinstitucinį bendradarbiavimą bei mokslo ir studijų integralumą.

37.	Kolegijos vidinės veiklos kokybės užtikrinimas grindžiamas Europos aukštojo mokslo erdvės kokybės užtikrinimo nuostatomis ir gairėmis, Kolegijos patvirtinta vidine veiklos kokybės užtikrinimo sistema, numatančia veikimo būdus ir priemones, užtikrinančias teikiamo išsilavinimo ir mokslinių tyrimų kokybę. Mokslo kokybės užtikrinimas grindžiamas Europos mokslinių tyrimų erdvės nuostatomis.

38.	Kolegijos veikla nuolat tobulinama, periodiškai atliekant veiklos savianalizę, atsižvelgiant į Kolegijos išorinio vertinimo rezultatus.

39.	Kolegija viešai interneto svetainėje skelbia ir kitais būdais (ne rečiau kaip kartą per metus) supažindina akademinę visuomenę su tikslia ir nešališka kiekybine bei kokybine informacija apie mokslo ir meno veiklas, studijų krypčių išorinio vertinimo ir akreditavimo rezultatus, suteikiamas aukštojo mokslo kvalifikacijas, studentų, absolventų ir kitų suinteresuotų šalių nuomonę apie studijų kokybę, išorinius Kolegijos veiklos ir studijų vertinimo rezultatus, absolventų įsidarbinimo ir darbo karjeros stebėsenos rezultatus bei kitus duomenis, kurių reikia visuomenei informuoti apie studijas.

40.	Išorinis Kolegijos studijų krypties vertinimas apima visų tam tikros krypties studijų programų ir jų vykdymo kokybės analizę atliktos savianalizės ir stebėsenos duomenų pagrindu, pasitelkiant išorinius ekspertus. Išorinio studijų vertinimo rezultatai skelbiami viešai Kolegijos interneto svetainėje. Po išorinio studijų krypčių įvertinimo Kolegija įgyvendina išorinio vertinimo metu pateiktas rekomendacijas.

V SKYRIUS

KOLEGIJOS VALDYMO ORGANAI IR JŲ KOMPETENCIJA, SUDARYMO IR ATŠAUKIMO TVARKA

41.	Kolegijos valdymo organai sudaromi ir jų kompetencija nustatoma vadovaujantis Lietuvos Respublikos civiliniu kodeksu, Mokslo ir studijų įstatymu, Lietuvos Respublikos viešųjų įstaigų įstatymu. Kolegialūs Kolegijos valdymo organai yra Kolegijos taryba (toliau – Taryba) ir Akademinė taryba, vienasmenis valdymo organas – Kolegijos direktorius (toliau – direktorius).

42.	Taryba yra Kolegijos strateginių reikalų valdymo organas, užtikrinantis jos atskaitomybę visuomenei, socialinę atsakomybę bei sparčią ir veiksmingą reakciją į aplinkos pokyčius.

43.	Taryba:

43.1.	atlieka Mokslo ir studijų įstatymo 27 straipsnio 2 dalyje ir šiame Statute numatytas funkcijas;

43.2.	prieš 2 mėnesius iki Akademinės tarybos kadencijos pabaigos arba nutrūkus jos įgaliojimams nepasibaigus kadencijai, taip pat kitais įstatymų nustatytais atvejais skelbia Akademinės tarybos rinkimus.

44.	Taryba sudaroma iš 11 narių tokia tvarka:

44.1.	1 narį skiria ir atšaukia Kolegijos studentų atstovybė (toliau – Studentų atstovybė) savo nustatyta tvarka, jeigu jos nėra – visuotinis studentų susirinkimas (konferencija);

44.2.	kiti Kolegijos akademinės bendruomenės nariai (išskyrus studentus) Akademinės tarybos nustatyta tvarka renka ir atšaukia 5 narius, priklausančius Kolegijos personalui, nurodytam Statuto 91 punkte;

44.3.	Akademinės tarybos nustatyta tvarka renkami ir atšaukiami 4 nariai, nepriklausantys Kolegijos personalui ir studentams. Šie 4 nariai atrenkami viešo konkurso būdu;

44.4.	1 narį, nepriklausantį Kolegijos personalui ir studentams, renka ir atšaukia Studentų atstovybė savo nustatyta tvarka, jeigu jos nėra – visuotinis studentų susirinkimas (konferencija).

45.	Tarybos nariai renkami atskirai į kiekvieną iš 10 vietų, apibrėžtų Akademinės tarybos, atsižvelgiant į skirtingus Kolegijos interesus. Tarybos sudėtį Kolegijos interneto svetainėje viešai skelbia Akademinės tarybos pirmininkas.

46.	Tarybos kadencijos trukmę ir terminą, kada Akademinės tarybos pirmininkas paskelbia naujai sudaromos Tarybos sudėtį, reglamentuoja Mokslo ir studijų įstatymo 27 straipsnio 6 dalis.

47.	Tarybos nariu gali būti asmuo, atitinkantis Mokslo ir studijų įstatymo 27 straipsnio 4 dalyje nustatytus reikalavimus. Tarybos nariu tas pats asmuo gali būti ne ilgiau kaip dvi Tarybos kadencijas iš eilės.

48.	Tarybos nariais negali būti asmenys, nurodyti Mokslo ir studijų įstatymo 27 straipsnio 5 dalyje.

49.	Pradėdamas eiti pareigas Tarybos narys pirmame Tarybos posėdyje, į kurį kviečiami Akademinės tarybos nariai, viešai perskaito ir pasirašo Akademinės tarybos patvirtintos formos Tarybos nario įsipareigojimą vadovautis Kolegijos ir visuomenės interesais ir sąžiningai atlikti Mokslo ir studijų įstatymo 27 straipsnio 2 dalyje nustatytas funkcijas. Tarybos nario pasirašytą įsipareigojimą priima Akademinės tarybos pirmininkas.

50.	Taryba visų narių balsų dauguma iš savo narių renka ir atšaukia Tarybos pirmininką ir jo pavaduotoją. Tarybos pirmininku negali būti Kolegijos personalui priklausantis asmuo ar studentas. Tarybos pirmininkas vadovauja Tarybai ir jai atstovauja. Tarybos pirmininko laikinai nesant, šias funkcijas atlieka Tarybos pirmininko pavaduotojas, o jo laikinai nesant – kitas Tarybos įgaliotas Tarybos narys.

51.	Taryba tvirtina savo darbo reglamentą. Sprendimus ji priima paprasta posėdyje dalyvaujančių Tarybos narių balsų dauguma, išskyrus Statuto 76 punktą, kai nustatytas kitoks kvorumas. Tarybos posėdžiai yra teisėti, jeigu juose dalyvauja ne mažiau kaip du trečdaliai jos narių. Savo sprendimus Taryba skelbia viešai Kolegijos interneto svetainėje.

52.	Direktorius gali dalyvauti Tarybos posėdžiuose patariamojo balso teise.

53.	Jeigu Tarybos narys netinkamai vykdo Statuto 49 punkte, Tarybos darbo reglamente ar Mokslo ir studijų įstatymo 27 straipsnio 7 dalyje nustatytas pareigas arba nepasirašo Statuto 49 punkte nurodyto įsipareigojimo, Tarybos pirmininkas turi teisę kreiptis į tą narį paskyrusį subjektą su prašymu atšaukti paskirtą Tarybos narį.

54.	Į Tarybos nario, kurio įgaliojimai nutrūko iki Tarybos kadencijos pabaigos, vietą likusiam Tarybos kadencijos laikotarpiui išrenkamas kitas Tarybos narys ta pačia tvarka kaip ir Tarybos narys, kurio įgaliojimai nutrūko. Naujas Tarybos narys pareigas pradeda eiti po to, kai apie jo paskyrimą paskelbia Akademinės tarybos pirmininkas ir Tarybos narys pasirašo Statuto 49 punkte nurodytą įsipareigojimą.

55.	Tarybos nariams atlyginama už veiklą einant Tarybos nario pareigas iš Kolegijos lėšų. Išmokų dydis nustatomas Tarybos veiklos organizavimo išlaidų sąmatoje, kurią rengia ir tvirtina Taryba. Išmokos mokamos 2 kartus per kalendorinius metus.

56.	Akademinė taryba yra Kolegijos akademinių reikalų valdymo organas.

57.	Akademinė taryba:

57.1.	atlieka Mokslo ir studijų įstatymo 28 straipsnio 2 dalyje numatytas funkcijas;

57.2.	nustato dėstytojų praktikų priėmimo tvarką;

57.3.	svarsto ir tvirtina Kolegijos akademinės etikos kodeksą (toliau – Akademinės etikos kodeksas);

57.4.	sudaro ir teikia tvirtinti direktoriui Kolegijos Akademinės etikos komitetą;

57.5.	šaukia Kolegijos akademinės bendruomenės susirinkimus svarbiems Kolegijos veiklos klausimams aptarti, kai to reikalauja daugiau nei pusė visų Akademinės tarybos narių. Apie susirinkimo vietą, laiką ir darbotvarkę Kolegijos akademinės bendruomenės nariams pranešama ne vėliau kaip prieš 5 darbo dienas iki posėdžio;

57.6.	teikia garbės ir kitus vardus Akademinės tarybos nustatyta tvarka;

57.7.	tvirtina įmokų, tiesiogiai susijusių su studijų programų įgyvendinimu, dydžius;

57.8.	svarsto ir tvirtina studentų priėmimo į Kolegiją taisykles (toliau – Studentų priėmimo taisyklės);

57.9.	tvirtina studijų finansavimo pobūdžio pasikeitimo tvarką;

57.10.	tvirtina studijų kainas;

57.11.	tvirtina Kolegijos akademinių padalinių veiklos nuostatus;

57.12.	atsižvelgdama į Studentų atstovybės siūlymus, nustato studentų, neišlaikiusių egzamino ar kito galutinio atsiskaitymo, nemokamo pakartotinio laikymo tvarką.

58.	Akademinė taryba vykdo šias pareigas:

58.1.	viešai informuoja Kolegijos akademinę bendruomenę apie savo sprendimus Kolegijos interneto svetainėje ne vėliau kaip per 7 darbo dienas nuo sprendimo priėmimo; Akademinės tarybos sprendimai privalomi visiems Kolegijos akademinės bendruomenės nariams;

58.2.	rengia metinę savo veiklos ataskaitą, viešai skelbia ir pristato ją Kolegijos bendruomenei Kolegijos interneto svetainėje kasmet ne vėliau kaip kovo mėnesį.

59.	Akademinė taryba turi teisę teikti direktoriui rekomendacijas dėl Kolegijos valdymo struktūros pakeitimų.

60.	Akademinė taryba renkama 5 metams.

61.	Akademinės tarybos nariais gali būti Kolegijos akademinės bendruomenės nariai, administracijos darbuotojai, patenkantys į Akademinę tarybą pagal pareigas, taip pat kitų mokslo ir studijų institucijų mokslininkai, dėstytojai ir pripažinti menininkai.

62.	Akademinę tarybą sudaro 43 nariai:

62.1.	30 narių, iš jų 9 darbuotojus, einančius docento ir (arba) vyresniojo mokslo darbuotojo pareigas, skiria dėstytojų ir mokslo darbuotojų atstovų susirinkimas jame dalyvavusių balsų dauguma. Kiekvieno fakulteto taryba susirinkimų metu juose dalyvaujančių balsų dauguma į dėstytojų ir mokslo darbuotojų atstovų susirinkimą deleguoja po 5 Kolegijos akademinės bendruomenės narius, išskyrus studentus;

62.2.	9 narius skiria Studentų atstovybė, o jeigu jos nėra, – visuotinis studentų susirinkimas (konferencija) savo nustatyta tvarka;

62.3.	4 nariai patenka į Akademinę tarybą pagal pareigas – direktorius yra Akademinės tarybos narys pagal pareigas, kiti 3 nariai pagal pareigas skiriami direktoriaus nustatyta tvarka.

63.	Akademinės tarybos sudėtis ir jos pakeitimai viešai skelbiami Kolegijos interneto svetainėje.

64.	Akademinė taryba tvirtina savo darbo reglamentą. Sprendimus ji priima paprasta posėdyje dalyvaujančių Akademinės tarybos narių balsų dauguma, išskyrus atvejus, kai Statute nustatytas kitoks kvorumas. Akademinės tarybos posėdžiai yra teisėti, jeigu juose dalyvauja ne mažiau kaip pusė jos narių. Pirmąjį Akademinės tarybos posėdį ne vėliau kaip per mėnesį nuo Akademinės tarybos narių išrinkimo kviečia ir jam pirmininkauja direktorius.

65.	Akademinė taryba paprasta visų narių balsų dauguma iš savo narių renka Akademinės tarybos pirmininką ir pirmininko pavaduotoją. Akademinės tarybos pirmininkas vadovauja Akademinei tarybai ir jai atstovauja. Akademinės tarybos pirmininko laikinai nesant, šias funkcijas atlieka Akademinės tarybos pirmininko pavaduotojas, o jo nesant – kitas Akademinės tarybos įgaliotas Akademinės tarybos narys. Direktorius negali būti Akademinės tarybos pirmininku ir jo pavaduotoju.

66.	Akademinės tarybos pirmininkas ir pirmininko pavaduotojas gali būti atšaukti, jeigu netinkamai vykdo savo pareigas, ne mažiau kaip du trečdaliai visų Akademinės tarybos narių balsų dauguma.

67.	Akademinės tarybos nario narystė Akademinėje taryboje pasibaigia:

67.1.	pasibaigus Akademinės tarybos nario darbo sutarčiai su Kolegija, išskyrus tuos atvejus, kai narys yra kitos mokslo ir studijų institucijos darbuotojas ir buvo skiriamas kaip einantis docento arba vyresniojo mokslo darbuotojo pareigas;

67.2.	Akademinės tarybos nariui – studentui išėjus akademinių atostogų, nutraukus ar baigus studijas;

67.3.	atsistatydinus iš Akademinės tarybos;

67.4.	Akademinės tarybos nariui mirus;

67.5.	Akademinės tarybos narį atšaukus iš pareigų, jeigu Akademinės tarybos narys netinkamai vykdo Mokslo ir studijų įstatymo 28 straipsnio 2 dalyje, Statute, Akademinės tarybos darbo reglamente nustatytas Akademinės tarybos nario pareigas.

68.	Direktorius yra Kolegijos vienasmenis valdymo organas, veikia jos vardu ir jai atstovauja.

69.	Direktorius:

69.1.	atlieka Mokslo ir studijų įstatymo 29 straipsnio 2 dalyje numatytas funkcijas;

69.2.	skelbia konkursus dėstytojų pareigoms eiti, skiria į šias pareigas ir atleidžia iš jų;

69.3.	teikia Akademinei tarybai siūlymus dėl studijų kainos ir įmokų, tiesiogiai susijusių su studijų programų įgyvendinimu, dydžius;

69.4.	skatina darbuotojus ir studentus;

69.5.	skiria studentams drausmines nuobaudas;

69.6.	koordinuoja Kolegijos bendradarbiavimą su kitomis Lietuvos ir užsienio šalių institucijomis, socialiniais partneriais;

69.7.	atstovauja Kolegijai Lietuvos kolegijų direktorių konferencijoje, šalies, užsienio ir tarptautinėse organizacijose.

70.	Kolegijos direktoratas yra direktoriui pavaldi patariamoji institucija, kuri svarsto organizacinius, studijų, mokslo, finansų, ūkio ir kitus su Kolegijos padalinių darbu susijusius klausimus, padeda direktoriui įgyvendinti Tarybos ir Akademinės tarybos sprendimus. Kolegijos direktorato nariai pagal pareigas yra direktoriaus pavaduotojai, akademinių padalinių vadovai, Studentų atstovybės prezidentas bei kiti direktoriaus paskirti nariai. Kolegijos direktorato sudėtį ir darbo reglamentą įsakymu tvirtina direktorius.

71.	Direktorių renka Taryba savo nustatyta tvarka.

72.	Taryba skelbia viešą konkursą direktoriaus pareigoms eiti. Direktorius laikomas išrinktu, jeigu už jį balsuoja ne mažiau kaip trys penktadaliai visų Tarybos narių.

73.	Direktorius turi būti nepriekaištingos reputacijos, ne mažesnę kaip 5 metų pedagoginio ir ne mažesnę kaip 5 metų vadybinio darbo patirtį turintis asmuo, kuris turi mokslo arba meno daktaro laipsnį arba yra pripažintas menininkas moka valstybinę lietuvių kalbą ir vieną iš užsienio kalbų (anglų, vokiečių, prancūzų) ne žemesniu kaip B2 lygiu, privalumą teikiant anglų kalbos mokėjimui.

74.	Su išrinktu direktoriumi jo kadencijos laikotarpiui darbo sutartį Kolegijos vardu pasirašo Tarybos pirmininkas arba kitas Tarybos įgaliotas asmuo.

75.	Direktoriaus kadenciją reglamentuoja Mokslo ir studijų įstatymo 29 straipsnio 7 dalis.

76.	Jeigu direktoriaus pateikta Kolegijos metinė veiklos ataskaita Tarybos visų narių balsų dauguma nepatvirtinama, direktorius gali būti atleidžiamas iš pareigų ne mažesne kaip dviejų trečdalių Tarybos narių balsų dauguma.

VI SKYRIUS

KOLEGIJOS AKADEMINĖS BENDRUOMENĖS NARIŲ IR KITŲ DARBUOTOJŲ TEISĖS, PAREIGOS IR ATSAKOMYBĖ

77.	Kolegijos akademinę bendruomenę sudaro Kolegijos studentai, dėstytojai, mokslo darbuotojai, profesoriai emeritai ir kiti darbuotojai, tiesiogiai dalyvaujantys mokslo ir (ar) studijų veikloje.

78.	Kolegijos akademinė bendruomenė naudojasi akademine laisve bei kitomis teisėmis, nustatytomis Mokslo ir studijų įstatymo 60 straipsnio 3 dalyje, ir vadovaujasi Akademinės etikos kodeksu, kurį, atsižvelgdama į akademinės etikos ir procedūrų kontrolieriaus rekomendacijas, parengia ir tvirtina Akademinė taryba.

79.	Kolegijos dėstytojų pareigybės yra šios: profesorius, docentas, asistentas, jaunesnysis asistentas, vyresnysis lektorius, lektorius ir dėstytojai praktikai.

80.	Profesoriui, aktyviai dirbusiam mokslinį ar meninį ir (ar) pedagoginį darbą Kolegijoje, Akademinė taryba už ypatingus nuopelnus mokslui ar menui gali suteikti profesoriaus emerito vardą. Profesoriai emeritai turi teisę dalyvauti Kolegijos mokslinėje, meno ir kitoje veikloje tokia pačia tvarka kaip kiti Kolegijoje dirbantys dėstytojai. Profesoriui emeritui Tarybos nustatyta tvarka iš Kolegijos lėšų mokama Tarybos nustatyto dydžio profesoriaus emerito mėnesinė išmoka, kurios dydis priklauso nuo Kolegijos finansinės veiklos rezultatų.

81.	Kolegijos studentai turi teises, numatytas Mokslo ir studijų įstatymo 62 straipsnio 1 ir 2 dalyje, taip pat teisę:

81.1.	dalyvauti tarptautiniuose akademiniuose mainuose;

81.2.	dalyvauti mokslo tiriamojoje, techninėje, kūrybinėje, meno veikloje;

81.3.	gauti skatinamąją stipendiją Akademinės tarybos nustatyta tvarka;

81.4.	gauti rėmėjų stipendijas;

81.5.	gauti kitą paramą, kuri teikiama Vyriausybės nustatyta tvarka.

82.	Studentų prievoles reglamentuoja Mokslo ir studijų įstatymo 62 straipsnio 3 dalis.

83.	Paskatos ir drausminės nuobaudos studentams skiriamos direktoriaus nustatyta tvarka, suderinta su Studentų atstovybe.

84.	Kolegijos studentų interesams Kolegijoje atstovauja Studentų atstovybė. Studentų atstovybę sudaro visuotinio studentų susirinkimo (konferencijos) išrinkti studentai. Studentų atstovybei atsistatydinus, naujos Studentų atstovybės sudarymą inicijuoja direktorius.

85.	Studentų atstovybė savo veikloje vadovaujasi Lietuvos Respublikos asociacijų įstatymu, kitais teisės aktais, Statutu ir Studentų atstovybės įstatais, patvirtintais visuotinio studentų susirinkimo (konferencijos). Studentų atstovybės veikla grindžiama teisėtumo, demokratijos, viešumo, skaidrumo, sąžiningumo, kolegialumo ir savivaldos principais.

86.	Studentų atstovybės dokumentuose, reglamentuojančiuose Studentų atstovybės veiklą, turi būti nustatyta studentų delegavimo į Kolegijos valdymo organus tvarka.

87.	Studentų atstovybė savo nustatyta tvarka, o jeigu jos nėra, – visuotinis studentų susirinkimas (konferencija) per savo skiriamus atstovus atstovauja Kolegijos studentų interesams Kolegijos valdymo organuose, patariamosiose ir ginčų sprendimo organuose. Studentų atstovybė turi teisę gauti informaciją, paaiškinimus iš Kolegijos ir jos padalinių visais studijų ir su studijomis susijusiais klausimais. Studentų atstovybė gali ne vėliau kaip per 7 kalendorines dienas nuo sprendimo paskelbimo dienos raštu kreiptis į sprendimą priėmusį Kolegijos valdymo organą ir reikalauti dar kartą svarstyti jo priimtus sprendimus.

88.	Studentų atstovybė viešai Kolegijos interneto svetainėje skelbia visuotinio studentų susirinkimo (konferencijos) patvirtintą metinę veiklos ir finansinę ataskaitą.

89.	Studentų atstovybės ir kitų studentų organizacijų veiklai teisės aktų nustatyta tvarka gali būti skiriama lėšų iš valstybės biudžeto.

90.	Studentų atstovybė atsiskaito už Kolegijos skirtas lėšas Kolegijos apskaitos politikos ir Studentų atstovybės įstatų nustatyta tvarka.

91.	Kolegijos personalą sudaro dėstytojai, mokslo darbuotojai, administracija, būtina padalinių administracinėms funkcijoms atlikti, ir kiti darbuotojai, reikalingi studijų, mokslinių tyrimų ir eksperimentinės plėtros, ūkinės veiklos uždaviniams įgyvendinti. Su Kolegijos darbuotojais sudaromos darbo sutartys Lietuvos Respublikos darbo kodekso, Mokslo ir studijų įstatymo ir juos įgyvendinančių teisės aktų nustatyta tvarka ir jiems užtikrinamos šių įstatymų ir juos įgyvendinančių teisės aktų numatytos darbo sąlygos ir socialinės garantijos.

92.	Kolegija turi administraciją, būtiną jos ir jos padalinių administracinėms funkcijoms atlikti, taip pat administracijos ir kitų darbuotojų, reikalingų Kolegijos studijų, mokslinių tyrimų ir eksperimentinės plėtros, ūkinės veiklos uždaviniams įgyvendinti. Be administracinių pareigų, administracijos darbuotojas gali dirbti pedagoginį ir (arba) mokslinį darbą. Administracijos ir kitų Kolegijos darbuotojų skaičių, jų pareigas ir funkcijas nustato direktorius.

93.	Akademinės tarybos nustatyta tvarka Kolegijos dėstytojai kas 5 metai gali būti ne ilgiau kaip vieniems metams atleidžiami nuo pedagoginio darbo moksliniams ir (arba) meniniams tyrimams atlikti bei mokslinei ir (arba) meninei, ir (arba) pedagoginei kvalifikacijai tobulinti. Per šį laikotarpį dėstytojui mokamas vidutinis jo darbo užmokestis.

94.	Kolegijos personalo teises reglamentuoja Mokslo ir studijų įstatymo 71 straipsnio 1 dalies nuostatos. Kolegijos personalas gali turėti kitų teisių, numatytų Darbo kodekse, Mokslo ir studijų įstatyme ir juos įgyvendinančiuose teisės aktuose. Dėstytojai, mokslo darbuotojai gali gauti valstybės paramą mokslinėms stažuotėms, taip pat paramą dalyvauti mokslinėse konferencijose užsienyje, dėstyti užsienio valstybių mokslo ir studijų institucijose.

95.	Kolegijos personalas privalo laikytis Akademinės etikos kodekso, vykdyti Darbo kodekse, Mokslo ir studijų įstatymo 71 straipsnio 4 dalyje, darbo sutartyse ir Kolegijos valdymo organų patvirtintuose teisės aktuose nustatytas pareigas.

96.	Darbo santykiai, socialinės garantijos, darbuotojų teisės, pareigos ir atsakomybė Kolegijoje nustatomos vadovaujantis Darbo kodeksu, Mokslo ir studijų įstatymu, juos įgyvendinančiais teisės aktais, šiuo Statutu bei Kolegijos valdymo organų priimtais teisės aktais.

97.	Už Mokslo ir studijų įstatyme, Statute ir kituose teisės aktuose nustatytų pareigų nevykdymą arba netinkamą vykdymą, akademinės etikos pažeidimus Kolegijos akademinės bendruomenės nariai ir kiti darbuotojai atsako teisės aktų nustatyta tvarka.

VII SKYRIUS

STUDENTŲ PRIĖMIMAS IR ŠALINIMAS, STUDIJŲ BAIGIMAS, NUTRAUKIMAS IR ATNAUJINIMAS

98.	Asmenų priėmimo į kolegines studijų programas tvarką, specialiųjų gebėjimų ir kompetencijų sąlygas nustato Studentų priėmimo taisyklės. Valstybės finansuojamų studijų vietų netekimo ir valstybės finansuojamų vietų užėmimo tvarką nustato Studijų finansavimo pobūdžio pasikeitimo tvarkos aprašas, kurį tvirtina Akademinė taryba. Asmenys į kitas studijų ir mokymo programas, kurios nenumatytos Studentų priėmimo taisyklėse, priimami Akademinės tarybos nustatyta tvarka.

99.	Į pirmosios pakopos koleginių studijų programas konkurso būdu priimami asmenys, išlaikę Mokslo ir studijų įstatyme nustatytą valstybinių brandos egzaminų skaičių, turintys ne žemesnį kaip vidurinį išsilavinimą ir atitinkantys kitus Mokslo ir studijų įstatyme nustatytus reikalavimus, atsižvelgiant į jų mokymosi rezultatus, stojamuosius egzaminus ir kitus Akademinės tarybos nustatytus kriterijus.

100.	Į trumposios pakopos studijas konkurso būdu priimami asmenys, turintys ne žemesnį kaip vidurinį išsilavinimą ir profesinę kvalifikaciją, įgytą pagal Lietuvos kvalifikacijų sandaros ketvirtąjį lygį atitinkančią profesinio mokymo programą, atsižvelgiant į jų mokymosi pasiekimus ir kitus Akademinės tarybos nustatytus kriterijus, įvertinus profesiniuose standartuose ir studijų krypčių aprašuose nustatytus reikalavimus.

101.	Asmenys, ketinantys mokytis pagal neformaliojo suaugusiųjų švietimo programas ar studijuoti atskirus studijų dalykus (modulius), priimami Akademinės tarybos nustatyta tvarka.

102.	Kolegija gali vykdyti užsieniečių, kurie pretenduoja į valstybės nefinansuojamas studijų vietas, priėmimą Studentų priėmimo taisyklėse nustatyta tvarka.

103.	Konkursinių mokomųjų dalykų pagal studijų kryptis sąrašą, išskiriant pagrindinį dalyką, kiekvienais metais nustato Kolegija ir, suderinusi su Švietimo, mokslo ir sporto ministerija, paskelbia jį ne vėliau kaip prieš 3 metus iki atitinkamų studijų metų rugsėjo 1 dienos.

104.	Studentai priimami direktoriaus įsakymu vadovaujantis Akademinės tarybos patvirtintomis Studentų priėmimo taisyklėmis. Su priimtais studentais pasirašoma Akademinės tarybos patvirtintos formos studijų sutartis.

105.	Studijos Kolegijoje pasibaigia (nutraukiamos):

105.1.	paties studento prašymu;

105.2.	studentui baigus studijas;

105.3.	kai dėl objektyvių priežasčių studijos tampa negalimos (liga, mirtis ir kt.);

105.4.	pašalinus studentą iš Kolegijos;

105.5.	perėjus studijuoti į kitą aukštąją mokyklą;

105.6.	kai studijų sutartis pasibaigia kitais teisės aktų, reglamentuojančių studijas, nustatytais atvejais.

106.	Studentas šalinamas iš Kolegijos, jei:

106.1.	nepasiekė studijų programoje nustatytų reikalavimų;

106.2.	nevykdė studijų sutarties su Kolegija sąlygų;

106.3.	pažeidė Statute, Akademinės etikos kodekse, Studijų tvarkoje ir kituose studijas reglamentuojančiuose teisės aktuose nustatytus reikalavimus;

106.4.	nesutiko pakeisti studijų sutarties, jam netekus valstybės finansavimo;

106.5.	neužsiregistravo po akademinių atostogų, studijų sustabdymo.

107.	Studentas šalinamas iš Kolegijos direktoriaus įsakymu.

108.	Nutraukus studijas, galima jas atnaujinti, asmeniui semestro metu pateikus prašymą direktoriui. Asmuo negali atnaujinti studijų pagal tą studijų programą, kuri išregistruota iš Studijų, mokymo programų ir kvalifikacijų registro. Jis gali būti priimtas į pasirinktą studijų programą Akademinės tarybos nustatyta tvarka.

VIII SKYRIUS

GINČŲ TARP STUDENTŲ, ADMINISTRACIJOS IR KITŲ DARBUOTOJŲ NAGRINĖJIMAS

109.	Direktorius arba jo įgalioti asmenys, gavę rašytinius studentų prašymus, pareiškimus ar skundus, susijusius su mokslo ir studijų veikla, privalo per 15 kalendorinių dienų nuo jų gavimo dienos juos išnagrinėti ir atsakyti raštu. Studentas, nepatenkintas direktoriaus arba jo įgalioto asmens atsakymu į prašymą, pareiškimą ar skundą arba negavęs atsakymo per 15 kalendorinių dienų nuo prašymo, pareiškimo ar skundo gavimo Kolegijoje dienos, turi teisę per 7 kalendorines dienas nuo atsakymo gavimo dienos arba nuo dienos, kai turėjo būti gautas atsakymas, kreiptis į Ginčų nagrinėjimo komisiją, kuri nagrinėja ginčus, susijusius su mokslo ir studijų veikla tarp studentų ir Kolegijos administracijos ar kitų darbuotojų.

110.	Ginčų nagrinėjimo komisija 2 metų laikotarpiui sudaroma direktoriaus įsakymu iš 6 asmenų. Į Ginčų nagrinėjimo komisiją Kolegijos administracija ir Studentų atstovybė (jeigu jos nėra, – visuotinis studentų susirinkimas (konferencija) skiria po vienodą skaičių įgaliotų asmenų. Ginčų nagrinėjimo komisija visų narių balsų dauguma iš savo narių renka ir atšaukia Komisijos pirmininką.

111.	Ginčų nagrinėjimo ir sprendimų įgyvendinimo tvarką nustato Ginčų nagrinėjimo komisijos nuostatai, kuriuos, suderinęs su Studentų atstovybe (jeigu jos nėra, – su visuotiniu studentų susirinkimu (konferencija), tvirtina direktorius.

112.	Ginčai dėl akademinės etikos pažeidimų nagrinėjami Akademinės etikos kodekso nustatyta tvarka.

113.	Ginčai tarp Kolegijos administracijos ir darbuotojų dėl darbo įstatymuose, darbo sutartyse ir kituose teisės aktuose nustatytų teisių ir pareigų įgyvendinimo nagrinėjami Darbo kodekso ir jį įgyvendinančių teisės aktų nustatyta tvarka.

IX SKYRIUS

KOLEGIJOS LĖŠŲ ŠALTINIAI, TURTO IR LĖŠŲ NAUDOJIMAS

114.	Kolegijos lėšas sudaro:

114.1.	Mokslo ir studijų įstatymo 74 straipsnio 1 dalyje numatytos lėšos;

114.2.	lėšos, gautos valdant ir naudojant Kolegijos turtą ir juo disponuojant.

115.	Kolegija valdo, naudoja ir disponuoja nuosavybės teise turimu turtu, nurodytu Mokslo ir studijų įstatymo 88 straipsnio 1 dalyje.

116.	Kolegija, valdydama, naudodama Kolegijai patikėtą turtą ir juo disponuodama, vadovaujasi Mokslo ir studijų įstatymo 86 straipsnio 1 dalyje nustatytais principais.

117.	Kolegija privalo ne vėliau kaip iki kitų metų gegužės 1 dienos paskelbti praėjusių finansinių metų valstybės turto valdymo, naudojimo ir disponavimo juo ataskaitą Kolegijos interneto svetainėje.

118.	Kolegija naudojasi žemės sklypų, pastatų ir kito turto, skirto mokslo ir studijų reikmėms, neliečiamumo teise. Keisti Kolegijos panaudos pagrindais naudojamų valstybei nuosavybės teise priklausančių žemės sklypų ribas, pastatų ar kito turto, skirto mokslo ir studijų reikalams, perduotų patikėjimo teise, valdytojus gali tik Vyriausybė, įvertinusi Tarybos nuomonę.

119.	Valstybei nuosavybės teise priklausantį ir pagal valstybės turto patikėjimo sutartį Kolegijai perduotą ilgalaikį materialųjį turtą Kolegija valdo, naudoja ir juo disponuoja Mokslo ir studijų įstatymo, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo ir valstybės turto patikėjimo sutarties nustatyta tvarka.

120.	Pajamos, gautos kaip apmokėjimas už studijas iš asmenų, mokančių visą studijų kainą, pajamos iš taikomųjų mokslinių tyrimų ir meno veiklos ir pajamos, gautos iš ūkinės veiklos ir teikiamų paslaugų, naudojamos pagal specialiąsias programas Statute numatytiems tikslams ir uždaviniams įgyvendinti.

121.	Už valstybės biudžeto ir kitų institucijų pavedimams vykdyti gautų lėšų naudojimą Kolegija atsiskaito įstatymų nustatyta tvarka. Kolegija turi teisę skolintis, tai yra pasirašyti paskolų sutartis, finansinės nuomos sutartis ir kitus įsipareigojamuosius skolos dokumentus, laikydamasi Mokslo ir studijų įstatymo 90 straipsnio 5 dalies ir su ja susijusių teisės aktų nuostatų.

X SKYRIUS

FILIALŲ IR ATSTOVYBIŲ STEIGIMAS IR JŲ VEIKLOS NUTRAUKIMAS

122.	Kolegija savo veiklai užtikrinti gali steigti filialus ir atstovybes.

123.	Kolegijos filialas ir atstovybė yra Kolegijos padalinys, turintis savo buveinę ir atliekantis visas Kolegijos funkcijas arba jų dalį. Filialas ir atstovybė veikia pagal Tarybos patvirtintus nuostatus. Filialas ir atstovybė nėra juridinis asmuo. Kolegija atsako pagal filialo ir atstovybės prievoles, ir filialas bei atstovybė atsako pagal Kolegijos prievoles.

124.	Kolegijos filialas ir atstovybė steigiami ir jų veikla nutraukiama Tarybos sprendimu Civilinio kodekso ir jį įgyvendinančių teisės aktų nustatyta tvarka.

XI SKYRIUS

STATUTO KEITIMO TVARKA

125.	Statuto pakeitimus gali inicijuoti Vyriausybė, Švietimo, mokslo ir sporto ministerija, Taryba, Akademinė taryba ir direktorius.

126.	Taryba, suderinusi su Akademine taryba, teikia Vyriausybei teisės akto projektą dėl Statuto pakeitimų, parengtą teisės aktų nustatyta tvarka.

XII SKYRIUS

BAIGIAMOSIOS NUOSTATOS

127.	Kolegija gali būti reorganizuojama ar likviduojama Civilinio kodekso, Mokslo ir studijų įstatymo ir Viešųjų įstaigų įstatymo nustatyta tvarka.

128.	Taryba, suderinusi su Akademine taryba, priima sprendimus dėl Vyriausybei teikiamų teisės aktų projektų dėl reorganizavimo sąlygų arba likvidavimo plano.

129.	Sprendimą dėl Kolegijos reorganizavimo priima Vyriausybė Švietimo, mokslo ir sporto ministerijos teikimu, įvertinusi Tarybos ir Akademinės tarybos nuomonę. Sprendimą dėl Kolegijos likvidavimo priima Vyriausybė Ministro teikimu, įvertinusi Tarybos nuomonę.

130.	Kolegijos veiklos klausimai, neaptarti Statute, sprendžiami įstatymų ir kitų teisės aktų nustatyta tvarka, taip pat reguliuojami Tarybos, Akademinės tarybos arba direktoriaus tvirtinamais dokumentais.

_______________